POLShA RESPUBLIKASI BILAN HAMKORLIKNI YaNADA RIVOJLANTIRISh ChORA-TADBIRLARI TO‘G‘RISIDA

O‘zbekiston Respublikasi Prezidentining 2003-yil 10—12-iyulda Polsha Respublikasiga rasmiy tashrifi davomida erishilgan bitimlar va ahdlashuvlarning amalga oshirilishini ta’minlash hamda siyosiy, savdo-iqtisodiy, investitsiya, harbiy va harbiy-texnikaviy, insonparvarlik sohalarida ikki tomonlama hamkorlikni kengaytirish uchun shart-sharoitlar yaratish maqsadida Vazirlar Mahkamasi qaror qiladi:
 1. Tashrif davomida Polsha Respublikasi bilan hamkorlikni yanada kengaytirishga qaratilgan imzolangan bitimlar va erishilgan ahdlashuvlarni amalga oshirish chora-tadbirlari dasturi 1-ilovaga* muvofiq tasdiqlansin.
 2. O‘zbekiston Respublikasi Tashqi ishlar vazirligi, Iqtisodiyot vazirligi, Moliya vazirligi, Mudofaa vazirligi, Davlat bojxona qo‘mitasi, Tashqi iqtisodiy aloqalar, investitsiyalari va savdo vazirligi, “O‘zbekturizm” milliy kompaniyasi, Tashqi iqtisodiy faoliyat milliy banki rasmiy tashrif davomida imzolangan hujjatlar va bitimlar amalga oshirilishi bo‘yicha monitoring olib borsinlar va tizimli nazorat o‘rnatsinlar.
 3. O‘zbekiston Respublikasi Tashqi ishlar vazirligi Polsha tomoni bilan Varshava shahrida Bosh konsulxona ochish yuzasidan tartibotga oid va tashkiliy masalalar 2003-yil 1-sentabrgacha bo‘lgan muddatda hal etilishini ta’minlasin.
 4. Tashqi iqtisodiy aloqalar kompleksi (E.M. G‘aniyev) Iste’mol tovarlari ishlab chiqarish va savdo kompleksi (M.Z.Usmonov) bilan birgalikda Polsha Respublikasining vakolatli organlari bilan hamkorlikda bir oy muddatda:
 O‘zbekiston Respublikasi va Polsha Respublikasi o‘rtasidagi tashqi savdo aylanmasi tarkibini chuqur tahlil qilib chiqsin hamda ikki tomonlama savdo nomenklaturasini kengaytirish va hajmini ko‘paytirish bo‘yicha aniq takliflar kiritsin;
 O‘zbekiston Respublikasi va Polsha Respublikasi hududlarida O‘zbekiston va Polsha ishlab chiqarish korxonalari hamda savdo kompaniyalari ishtirokida qo‘shma Savdo uylari tashkil etish shart-sharoitlarini ishlab chiqsin.
 5. Tashqi iqtisodiy aloqalar va xorijiy investitsiyalar departamenti Iqtisodiyot vazirligi, Moliya vazirligi, Oliy va o‘rta maxsus ta’lim vazirligi, Tashqi iqtisodiy aloqalar agentligi hamda Milliy bank bilan birgalikda bir hafta muddatda moliyaviy hamkorlik to‘g‘risidagi Hukumatlararo bitimlarni amalga oshirish bo‘yicha Vazirlar Mahkamasi qarori loyihasini kiritsin, unda:
 loyihalarni tanlab olish tartiboti, Polsha hukumatining imtiyozli va tijorat kreditlarini o‘z vaqtida o‘zlashtirish va qaytarish manbalarini aniqlash bo‘yicha zarur chora-tadbirlar ko‘rishni;
 kreditning imtiyozli qismi bo‘yicha ixtisoslashtirilgan kollejlar va litseylarni jihozlash loyihasini amalga oshirish uchun potensial mahsulot yetkazib beruvchilarni tanlab olish shartlarini belgilashni;
 kreditning tijorat qismini o‘zlashtirish bo‘yicha 2-ilovaga* muvofiq investitsiya loyihalarining ekspertizadan o‘tkazilishini nazarda tutsin, bunda Polsha texnologiyalarini turizm infratuzilmasini, qishloq xo‘jaligi mahsulotlarini qayta ishlashga, to‘qimachilik va tikuvchilik sanoatini, mahalliy xomashyodan foydalanish negizida qurilish materiallarini ishlab chiqarishni rivojlantirishga jalb etishni ustuvor yo‘nalishlar etib belgilasin.
 6. Mazkur qarorning bajarilishini nazorat qilish O‘zbekiston Respublikasining Bosh vaziri O‘.T. Sultonov zimmasiga yuklansin.